**ПРЕДЛОЖЕНИЕ ЗА ИЗМЕНЕНИЕ НА МЯРКА 4 „ИНВЕСТИЦИИ В МАТЕРИАЛНИ АКТИВИ“ ОТ ПРСР 2014-2020 г.**

**Промени в подмярка 4.2 „Инвестиции в преработка/маркетинг на селскостопански продукти“**

**В подраздел 8.2.3.3.3.8 „Финансови условия“ се предлагат следните изменения:**

|  |
| --- |
| Финансовата помощ е в размер на 50 % от общия размер на допустимите за финансово подпомагане разходи и 40% от общия размер на допустимите за финансово подпомагане разходи за големи предприятия по смисъла на Закона за МСП.  Размерът на финансовата помощ се увеличава с 10 % от общия размер на допустимите за финансово подпомагане разходи в следните случаи:   * За проекти с дейности, подпомагани по линия на ЕПИ.   Максималното комбинирано подпомагане за един бенефициент е не повече от 90 % от общия размер на допустимите за финансово подпомагане разходи.  Помощта за инвестиции свързани с преработка и/или маркетинг се отпуска в съответствие с Регламент (ЕС) №702/2014 на Комисията относно деклариране на някои категории помощи в секторите на селското и горското стопанство и в селските райони за съвместими с вътрешния пазар в приложение на членове 107 и 108 от Договора за функционирането на Европейския съюз и за отмяна на Регламент (ЕС) № 1857/2006 на Комисията, в случаите на преработка на продукти от Приложение І в продукти извън Приложение І:  Минималният размер на допустимите разходи за едно проектно предложение е в рамките на  15 000 евро.  Максималният размер на допустимите разходи за един кандидат за периода на прилагане на Програмата е в рамките на  ~~3 000 0000~~ **2 000 000 евро.**  Максималният размер на допустимите разходи за един кандидат за интегриран проект за периода на прилагане на Програмата е в рамките на ~~3 000 0000~~ **2 000 000 евро.**  Максималният размер на допустимите разходи за проекти, представляващи колективни инвестиции представени от 6 до 10 производители за периода на прилагане на Програмата е в рамките на ~~4 000 000~~ **2 000 000 евро.**  Максималният размер на допустимите разходи за проекти, представляващи колективни инвестиции представени от над 10 производители и/или групи/организации на производители за периода на прилагане на Програмата е в рамките на ~~5 000 000~~ **2 000 000 евро.**  Общите правила за държавна помощ по подмярката се прилагат за инвестиции в преработка/ маркетинг на продукти от Приложение I в продукти извън Приложение I. |

**Аргументи в полза на предложената промяна:**

* *Засилен интерес от страна на земеделски прозводители и предприятия;*
* *Повече получатели на финансова помощ по подмярката;*
* *По-голям брой земеделски производители, интегрирани в хранителната верига чрез инвестиции в добавяне на стойност към произвежданата продукция в стопанствата им;*
* *По-добро изпълнение на заложените индикатори по ПРСР 2014-2020 г.*

**Обосновка за предложената промяна:**

Един от основните стремежи в Програма за развитие на селските райони за периода 2014-2020 г. е интегрирането на селскостопанските производители в хранителната верига, включително чрез инвестиции в добавяне на стойност към произвежданата продукция, реализирани чрез подмярка 4.2 „Инвестиции в преработка/маркетинг на селскостопански продукти“ от мярка 4 „Инвестиции в материални активи“.

В рамките на Програма за развитие на селските райони за периода 2007-2013 г. бе предвидена възможност земеделските стопани да реализират проекти, включващи инвестиции в преработка на селскостопанската им продукция по мярка 121 „Модернизиране на земеделските стопанства“.

Законодателните промени в областта на политиката за развитие на селските райони за периода 2014-2020 г. обединиха преработката на селскостопански продукти, извършвана от земеделски производители и преработвателни предприятия в сферата на ХВП в подмярка 4.2 „Инвестиции в преработка/маркетинг на селскостопански продукти“, което доведе до конкуриране помежду им.

Преработвателните предприятия, въз основа на данните от изпълнението на мярка 123 „Добавяне на стойност към земеделски и горски продукти“ от ПРСР 2007-2013 г. и подмярка 4.2 „Инвестиции в преработка/маркетинг на селскостопански продукти“ от ПРСР 2014-2020 г., кандидатстват за инвестиции в преработка и маркетинг на селскостопански продукти с проекти, включващи по-голям размер на инвестиционните разходи спрямо проектите за преработка, представени от земеделските производители, което от своя страна води до съсредоточаване на значителен финансов ресурс в рамките на малък брой получатели на помощта.

До голяма степен, това е продиктувано и от факта, че проектите за преработка на продукти от приложение № І от Договора в продукти извън приложение № І от Договора се предоставя в съответствие с условията на Регламент (ЕС) № 702/2014 от 25 юни 2014 г. във връзка с което субсидията не се ограничава съгласно правилата за минимална помощ. Това от своя страна доведе до засилен интерес и по-голям брой подадени проектни предложения от този тип със значителен размер на средно заявените разходи по проект, спрямо първоначално очакваното.

В рамките на проведения прием през 2015 г. са постъпили общо 595 заявления за предоставяне на финансова помощ по подмярката, със заявени разходи в размер на 1 648 158 037 лв. Общият размер на заявената субсидия от страна на кандидатите възлиза на 823 057 775 лв. Данните показват, че заявената субсидия в рамките на периода на прием надхвърля четирикратно разполагаемия бюджет, което налага разглеждане на заявленията в условията на ограничен бюджет.

**Прием 2016 г. – подмярка 4.2**

|  |  |  |  |  |  |
| --- | --- | --- | --- | --- | --- |
|  | **Размер на инвестицията** | **Брой** | **Относителен дял (брой)** | **Стойност на заявените разходи** | **Относителен дял**  **(сума)** |
| I | до 1 000 000 лв | 181 | 30,42% | 86 876 071,92 лв. | 5,27% |
| II | от 1 000 000 лв до 2 000 000 лв | 101 | 16,97% | 151 700 414,72 лв. | 9,20% |
| III | от 2 000 000 лв до 4 000 000 лв | 127 | 21,34% | 375 893 433,08 лв. | 22,81% |
| IV | над 4 000 000 лв | 186 | 31,26% | 1 033 688 117,49 лв. | 62,72% |
|  | **Общо:** | **595** |  | **1 648 158 037,21 лв.** |  |

След извършено класиране на проектните предложения в съответствие с критериите за оценка по подмярка се установи, че е необходимо увеличение на първоначално обявения бюджет от 100 млн. евро с 80.79 млн. евро за да се предостави възможност да се финансират всички заявления, получили 55 точки в съответствие с разпоредбите на Наредба № 20 от 27 октомври 2015 г.

Съгласно анализ на ДФ „Земеделие“ на заявленията за подпомагане, постъпили в периода на прием, проведен през 2015 г., с най-голям относителен дял по отношение на размера на заявените разходи заемат проектите със заявени инвестиции на стойност над 4 млн. лв. (~ 2 млн. евро). Заявленията от тази категория са общо 186, като в рамките на тези проектни предложения са заявени разходи в размер на 1.033 млрд. лв. или приблизително 62.7 % от общия размер на заявените разходи в рамките на приема.

Данните от извършеното класиране показват, че 95 заявления от съответната група попадат в обхвата на разглежданите проектни предложения, получили минимум 55 точки.

**Заявления, получили минимум 55 точки**

|  |  |  |  |
| --- | --- | --- | --- |
|  | **Размер на инвестицията** | **Брой** | **Относителен дял (брой)** |
| I | до 1 000 000 лв | 45 | 18.75% |
| II | от 1 000 000 лв до 2 000 000 лв | 48 | 20.00% |
| III | от 2 000 000 лв до 4 000 000 лв | 52 | 21.67% |
| IV | над 4 000 000 лв | 95 | 39.58% |
|  | **Общо** | **240** | **100.00%** |

От друга страна, в рамките на периода на прием, средния размер на заявените разходи по един проект възлиза на левовата равностойност на **1.42 млн. евро**, а средния размер на заявената финансова помощ възлиза на **708 хил. евро**.

Тази информация налага извода, че проектните предложения, в рамките на които са заявени разходи в размер на над 2 млн. евро, ще ангажират значителен финансов ресурс в рамките на периода на прием и ще ограничат възможността за подпомагане на останалите заявления, които в не по-малка степен допринасят за постигане на целите на подмярката.

При извършване на екстраполация, изразяваща се в лимитиране на тавана на разходите до левовата равностойност на 2 млн. евро на заявленията, постъпили в периода на прием през 2015 г. става ясно, че надзаявената сума на разходите възлиза на **158.5 млн. евро**.

При извършване на съответното преизчисление (в случай, че максималния размер на разходите за един кандидат беше ограничен до левовата равностойност на 2 млн. евро) става ясно, че с обявения бюджет в рамките на периода на прием през 2015 г. е имало възможност да бъдат финансирани с 20 % повече заявления, което прави с 47 заявления в повече(или общо 287 заявления) с освободената сума от **158.5 млн. евро**.

Това заключение е базирано въз основа на преизчислената субсидия в следствие на лимитиране на тавана на разходите до 2 млн. евро и в съответствие с интензитета на помощта в зависимост от статута на предприятието (МСП или голямо предприятие). Екстраполацията води до намаляване на средния размер на заявените разходите с **10 %** от **1.42 млн**. евро на **1.267** млн. евро, респективно средния размер на съответната субсидия би намаляла с **11 %** от **708 хил. евро** на **630** хил. евро.

Във връзка с посочените данни следва да се има предвид, че разработените индикатори по подмярка 4.2 „Инвестиции в преработка/маркетинг на селскостопански продукти“, в рамките на Програмата са свързани най-вече с броя на получателите на финансова помощ от съответните целеви групи а именно: предприятия в сферата на ХВП и земеделски производители.

Данните от периода на прием показват засилен интерес от страна на земеделски производители за инвестиции в преработка на земеделски продукти – 22 % от подадените заявления или общо 133 проектни предложения са подадени от земеделски стопани. От подадените заявления едва 60 % попадат в обхвата на разглежданите заявления (над 55 т. вкл.).

От друга страна, в периода на прием са подали заявления едва около 9 % от всички потенциални кандидати-предприятия в сферата на преработка на селскостопански продукти. От тях едва около 35 % ще бъдат одобрени за финансиране, което е под **3 %** от всичките предприятия, потенциални ползватели на помощта в сектора. В страната функционират над 4 800 хиляди предприятия в преработвателния сектор на селскостопански продукти „Производство на хранителни продукти“ (C10).

В допълнение, видно от анализа на приема, финансова помощ имат възможност да получат едва 30 % от подадените заявления. Това от своя страна ще доведе до слабо изпълнение на заложените индикатори за брой на получатели на помощта по подмярката. В допълнение, с провеждането на първия период на прием се предоставя възможност да бъде договориран приблизително 68 % от разполагаемия ресурс по подмярката, което налага по-целeнасочено разходване на остатъчния бюджет в рамките на предстоящите периоди на прием.

Във връзка с гореизложеното, чрез предлаганото намаляване на тавана на разходите до левовата равностойност на 2 млн. евро за един ползвател за целия период на прилагане, се цели да се подпомогнат по-голям брой проекти, включително да се предостави възможност на повече земеделски стопани и повече преработвателни предприятия да реализират планираните си инвестиции в преработка/маркетинг на селскостопански продукти. По този начин ще се постигне по-балансирано усвояване на средствата във връзка със заложените приоритети в рамките на ПРСР 2014-2020 г.